РЕГЛАМЕНТ (ЕО) № 377/2008 НА КОМИСИЯТА
от 25 април 2008 година
за прилагане на Регламент (ЕО) № 577/98 на Съвета относно организацията на извадково изследване на работната сила в Общността по отношение на кодификацията, която ще се използва за предаване на данни от 2009 г. нататък и на използването на подизвадка за събиране на данни по структурните променливи и за определянето на референтните тримесечия
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1) и по-специално член 1 и член 4, параграф 3 от него,
като има предвид че:
(1)
Член 1 от Регламент (ЕО) № 577/98 изисква в случай на непрекъснато изследване от Комисията, да изготви списък със седмиците, включени в референтните тримесечия на извадковото изследване.
(2)
В съответствие с член 4, параграф 3 от Регламент (ЕО) № 577/98 са необходими мерки за прилагане с цел определяне на кодификацията на променливите, която ще се използва за предаване на данни.
(3)
Съгласно член 4, параграф 4 от Регламент (ЕО) № 577/98 от характеристиките на изследването, които трябва да бъдат изследвани само като годишни средни стойности с референтен период от 52 седмици, а не като тримесечни средни стойности, може да бъде идентифициран списък от променливи, наричани по-долу „структурни променливи“. Следователно следва да бъдат определени условията за използване на подизвадка за събиране на данни по структурните променливи.
(4)
С оглед важността на данните за заетостта и безработицата, общите стойности на тези индикатори следва да бъдат съвместими независимо дали те са произведени от годишната подизвадка или на основата на средногодишните стойности от четирите тримесечни пълни извадки.
(5)
С оглед важността на събраните данни в ad hoc модулите тази информация следва да бъде съвместима с всяка друга променлива от изследването.
(6)
Регламент (ЕО) № 577/98, изменен с Регламент (ЕО) № 1372/2007 на Европейския парламент и на Съвета прави задължително предаването на променливата „възнаграждения от основната работа“. Следователно кодификацията на променливите следва да бъде изменена.
(7)
Регламент (ЕО) № 430/2005 на Комисията за прилагане на Регламент (ЕО) № 577/98 на Съвета относно организацията на извадково изследване на работната сила в Общността по отношение на кодификацията, която ще се използва за предаване на данни от 2006 г. нататък и на използването на подизвадка за събиране на данни по структурните променливи (2), определя кодификацията, която ще се използва за предаване на данни от 2006 г. нататък. Въпреки това, е необходимо да се измени схемата за кодиране от 2009 г. нататък, за да се вземат предвид промените в двете променливи (област на най-високото ниво на успешно завършено образование или обучение и месечно възнаграждение от основната работа) с цел да се адаптират съответно колоните за предаване и да се коригират някои грешки от филтъра и пропуски в други променливи. Регламент (ЕО) № 430/2005 на Комисията следва да бъде отменен, считано от 1 януари 2009 г.
(8)
Предвидените в настоящия регламент мерки са в съответствие със становището на Статистическия програмен комитет, създаден с Решение 89/382/ЕИО, Евратом (3), на Съвета,
ПРИЕ НАСТОЯЩИЯ РЕГЛАМЕНТ:
Член 1
Структурни променливи
Условията за използване на подизвадка за събиране на данни по структурните променливи са определени в приложение I.
Член 2
Референтни тримесечия
Определението на референтните тримесечия, което се прилага от 2009 г., е определено в приложение II.
Член 3
Кодификация
Кодовете на променливите, които ще се използват за предаване на данни от 2009 г. нататък, са определени в приложение III.
Член 4
Отмяна
Регламент (ЕО) № 430/2005 се отменя, считано от 1 януари 2009 г.
Член 5
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 април 2008 година.